
PLx. 492/2015 
RAPORT COMUN
asupra Legii  pentru modificarea şi completarea Legii nr.393/2004 privind Statutul aleşilor locali

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi și Comisia pentru administrație publică și amenajarea teritoriului au fost sesizate, spre dezbatere, în fond, cu Propunerea legislativă pentru modificarea şi completarea alin.(2) al art.15 din Legea nr.393/2004 privind Statutul aleşilor locali, trimisă Comisiei juridice, de disciplină și imunități și Comisiei pentru administrație publică și amenajarea teritoriului, cu adresa nr. Pl-x 492 din 15 septembrie 2015 şi  înregistrată cu nr. 4c-11/1097  din 17 septembrie 2015, respectiv cu nr. 4c-6/305 din 10 septembrie 2015.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, Camera  Deputaţilor este  primă Cameră sesizată.


Consiliul Legislativ, prin avizul nr. 959 din 9 septembrie 2015, a avizat favorabil inițiativa legislativă, cu observații și propuneri.


Propunerea legislativă are ca obiect de reglementare modificarea şi completarea Legii nr. 393/2004 privind Statutul aleşilor locali, cu modificările şi completările ulterioare, în sensul prevederii încetării de drept a calităţii de consilier local, de consilier judeţean, de primar sau de preşedinte al Consiliului Judeţean, în cazul condamnării prin hotărâre judecătorească definitivă, la o pedeapsă privativă de libertate cu executare, şi nu în toate situaţiile în care s-a pronunţat o condamnare la o pedeapsă privativă de libertate, ca în prezent.
În conformitate cu prevederile art. 61 și art. 63 din Regulamentul Camerei Deputaţilor, republicat,  Comisia juridică, de disciplină și imunități și Comisia pentru administrație publică și amenajarea teritoriului au examinat iniţiativa legislativă, expunerea de motive şi avizul Consiliului Legislativ în şedinţa comună din data de 22 septembrie 2015.

Camera Deputaților a respins inițiativa legislativă în data de 23 septembrie 2015.
Senatul, în calitate de Cameră Decizională, a adoptat inițiativa legislativă în ședința din 21 decembrie 2012 și a fost trimisă la promulgare Președintelui României.

Președintele României a solicitat reexaminarea legii, iar cererea de reexaminare a fost transmisă Camerei Deputaților.

Președintele României a formulat cererea de reexaminare pentru următoarele motive:

         Legea pentru modificarea şi completarea Legii nr. 393/2004 privind Statutul aleşilor locali, în forma transmisă la promulgare, modifică dispoziţiile referitoare la încetarea de drept a calităţii de consilier local şi de consilier judeţean, respectiv la încetarea de drept a calităţii de primar şi de preşedinte al consiliului judeţean. În urma modificării introduse la articolul unic pct. 1 şi pct. 2, aceste calităţi încetează în caz de condamnare, prin hotărâre judecătorească rămasă definitivă, la o pedeapsă privativă de libertate cu executare. Totodată, actul normativ trimis la promulgare completează art. 15 alin. (2) cu o nouă literă, lit. e1), prin care se derogă de la regula nou instituită, în cazul mandatelor de primar şi de preşedinte al consiliului judeţean. Astfel, acestea vor înceta de drept în caz de condamnare, prin hotărâre judecătorească rămasă definitivă, pentru infracţiunile de corupţie prevăzute la art. 289-290 din Legea nr. 286/2009 privind Codul penal, cu modificările şi completările ulterioare, independent de modalitatea de executare a pedepsei principale.
Valoarea socială protejată prin dispoziţiile referitoare la încetarea mandatului aleşilor locali este integritatea acestuia în exercitarea demnităţii publice pentru care a fost ales şi pentru care i-a fost acordată încrederea de către alegători. De aceea, condamnarea în sine este cea care atrage pierderea integrităţii şi nu modalitatea de executare a pedepsei aplicate de către instanţa judecătorească. Or, modificarea Legii privind Statutul aleşilor locali, în forma transmisă la promulgare, ar putea afecta lupta împotriva corupţiei, precum şi eficienţa cadrului legislativ în materie de integritate. 
În conformitate cu prevederile art. 61 și 63  din Regulamentul Camerei Deputaţilor, republicat,  Comisia juridică, de disciplină și imunități și Comisia pentru administrație publică și amenajarea teritoriului au examinat iniţiativa legislativă, expunerea de motive, avizul Consiliului Legislativ, precum și cererea de reexaminare formulată de Președintele României în ședințe separate, dar nu au finalizat raportul comun cu o soluție adoptată de ambele comisii.
Având în vedere cele de mai sus, membrii Comisiei juridice, de disciplină și imunități și membrii Comisiei pentru administrație publică și amenajarea teritoriului s-au întrunit în ședință comună, în data de 12 aprilie 2016.

La lucrările ședinței au participat 12 deputați din totalul de 22 de membrii ai Comisiei pentru administrație public și amenajarea teritoriului.



La lurările ședinței au participat 14 deputați din totalul de 25 de membrii ai Comisiei juridice, de disciplină și imunități.

În urma dezbaterilor, membrii celor două Comisii au hotărât cu majoritate de voturi (6 voturi împotrivă), să respingă cererea de reexaminare a Preșdeintelui României, şi să supună plenului Camerei Deputaţilor adoptarea legii în forma adoptată iniţial de Parlament. 
  În raport cu obiectul şi conţinutul reglementării, legea face parte din categoria legilor organice.
	                     VICEPREȘEDINTE,
                    Ciprian Nicolae NICA                                                                          
	        PREȘEDINTE, 
   Victor Paul DOBRE


	                           SECRETAR,              
            Sorin Constantin STRAGEA                                                                             
	         SECRETAR,     

         Radu BABUȘ  

	 Consilier parlamentar, Paul Șerban                                                                                                                                                                                        
	Sef serviciu, Sofia Chelaru             
Consilier parlamentar, Nicoleta Toma

